1. ปัจจัยความเสี่ยง

1.1 ความเสี่ยงจากความผันผวนของภาวะตลาด

  รายได้หลักของบริษัทมาจากธุรกิจนายหน้าค้าหลักทรัพย์ โดยในปี 2546 และปี 2547
  รายได้ดังกล่าวคิดเป็น ร้อยละ 82.89 และ 83.53 ของรายได้รวมตามลำดับ
  จึงอาจกล่าวได้ว่าปริมาณการซื้อขายของตลาดหลักทรัพย์มีผลกระทบอย่างมากต่อผลการดำเนินงานของบริษัท
  นอกจากนี้ความไม่แน่นอนของปริมาณการซื้อขายในตลาด
  ยังทำให้เกิดปัญหาในการจัดเตรียมทรัพยากรในการดำเนินงานให้มีประสิทธิภาพอีกด้วย
  อย่างไรก็ดี
  บริษัทได้จัดเตรียมแนวทางสำหรับลดความเสี่ยงจากความผันผวนของภาวะตลาดไว้หลายด้าน
  ไม่ว่าจะเป็นการปรับปรุงระบบการทำงาน การสอดส่องดูแลให้ทรัพยากรสอดคล้องกับงาน
  การใช้เทคโนโลยีเพื่อเพิ่มประสิทธิภาพการทำงาน การปรับปรุงโครงสร้างการกระจายของลูกค้า
  และปรับปรุงการบริหารสินทรัพย์และหนี้สินให้มีประสิทธิภาพยิ่งขึ้น นอกจากนี้
  บริษัทยังเน้นการให้บริการในด้านอื่นๆ เพิ่มขึ้น เช่น ธุรกิจด้านวาณิชธนกิจ
  เน้นการให้บริการครบวงจรทั้งด้านที่ปรึกษาในการระดมทุนของภาครัฐและเอกชน
  การเป็นที่ปรึกษาในการควบรวมกิจการ การเป็นที่ปรึกษาทางการเงิน
  การเป็นที่ปรึกษาในการปรับโครงสร้างหนี้ ตลอดจนการรับประกันการจำหน่ายหลักทรัพย์
  และธุรกิจที่ปรึกษาการลงทุนและการจัดการการลงทุน ภายใต้บริษัทหลักทรัพย์จัดการกองทุน
  แอสเซท พลัส เป็นต้น

1.2 ความเสี่ยงจากภาวการณ์แข่งขันในธุรกิจหลักทรัพย์

  แม้การกำหนดอัตราค่าธรรมเนียมการซื้อขายหลักทรัพย์ขั้นต่ำโดยตลาดหลักทรัพย์แห่งประเทศไทยจะช่วยป้องกันปัญหาการแข่งขันด้านราคาไปได้
  แต่ความเสี่ยงจากภาวะการแข่งขันก็ยังคงเป็นปัจจัยสำคัญที่มีผลต่อการดำเนินงานของบริษัท
  โดยเฉพาะการใช้กลยุทธ์ต่างๆ ในการแย่งชิงลูกค้า ผู้บริหารและบุคลากรด้านการตลาด
  ซึ่งอาจมีผลกระทบต่อส่วนแบ่งการตลาดบริษัท

  บริษัทตระหนักถึงความเสี่ยงดังกล่าว จึงมีนโยบายการรักษาฐานลูกค้า
  โดยเน้นการให้บริการที่มีคุณภาพและเป็นที่พอใจของลูกค้า เช่น
  การนำเสนอบทวิเคราะห์ที่มีคุณภาพอย่างสม่ำเสมอ ครอบคลุมกว่า 150 หลักทรัพย์
  การพัฒนาเทคโนโลยี ผลิตภัณฑ์และบุคลากร เป็นต้น สำหรับนโยบายการรักษาบุคลากร
  บริษัทมีการกำหนดผลตอบแทนที่เหมาะสมและจูงใจ เช่น เงินเดือน โบนัส สวัสดิการต่างๆ
  รวมถึงการจัดสรรใบสำคัญแสดงสิทธิเพื่อซื้อหุ้นของบริษัท เป็นต้น
  และยังมีนโยบายพัฒนาบุคลากรอย่างต่อเนื่อง
  พร้อมทั้งเสริมสร้างความผูกพันในองค์กรโดยการจัดกิจกรรมต่างๆ เป็นระยะ

1.3 ความเสี่ยงอันเกิดจากหนี้สูญ

  ณ 31 ธันวาคม 2547 บริษัทมียอดลูกหนี้ซื้อหลักทรัพย์ด้วยเงินสดจำนวน 1,199.75 ล้านบาท
  ตามลำดับ และมีเงินให้กู้ยืมเพื่อซื้อหลักทรัพย์จำนวน 805.86 ล้านบาท โดยในปี 2547
  บริษัทได้รับการชำระคืนหนี้สูญและหนี้สงสัย จะสูญที่ได้สำรองไว้จำนวน 10.12 ล้านบาท
  ซึ่งเมื่อรวมกับยอดค่าเผื่อหนี้สูญและหนี้สงสัยจะสูญ ในปี 2546 จำนวน 103.45 ล้านบาท
  ทำให้ยอดค่าเผื่อหนี้สูญและหนี้สงสัยจะสูญในปี 2547 ลดลงเป็น 92.17 ล้านบาท ทั้งนี้
  บริษัทมีนโยบายในการตั้งสำรองหนี้สูญและหนี้สงสัยจะสูญเต็มจำนวน

  ในการจัดการความเสี่ยงอันเกิดจากหนี้สูญ
  บริษัทได้จัดเตรียมมาตรการในการควบคุมความเสี่ยงจากหนี้สูญ
  โดยการกำหนดให้มีการประเมินเครดิตของลูกค้าเมื่อเปิดบัญชี
  เพื่อใช้ในการพิจารณาวงเงินที่เหมาะสม และมีการทบทวน
  วงเงินดังกล่าวเป็นระยะอย่างต่อเนื่อง
  บริษัทได้จัดให้มีคณะกรรมการสินเชื่อซึ่งจะประชุมทุกสัปดาห์เพื่อพิจารณาประเด็นและกรณีต่าง ๆ
  เกี่ยวกับสินเชื่อและความเสี่ยงจากการให้กู้ยืม
  นอกจากนี้บริษัทก็ได้จัดให้มีการกำหนดอำนาจในการอนุมัติวงเงินไว้ตามลำดับขั้นที่เหมาะสม

  1.4 ความเสี่ยงจากการพึ่งพาลูกค้ารายใหญ่

  ลูกค้ารายใหญ่ 10 อันดับแรกของบริษัท มีปริมาณการซื้อขายรวม 117,152.18 ล้านบาท และ
  208,094.32 ล้านบาท หรือคิดเป็นร้อยละ 17.62 และ 25.45
  ของปริมาณการซื้อขายรวมของบริษัทสำหรับปี 2546 และปี 2547 ตามลำดับ ดังนั้น
  หากบริษัทสูญเสียลูกค้ารายใหญ่กลุ่มนี้
  อาจส่งผลประทบต่อรายได้ค่าธรรมเนียมนายหน้าซื้อขายหลักทรัพย์ของบริษัท
  แต่เนื่องจากความสัมพันธ์ที่ดีต่อลูกค้ารายใหญ่ดังกล่าวที่มีอย่างยาวนานกับบริษัทตลอดระยะเวลา
  10 ปี รวมทั้งคุณภาพในการบริการที่ดี ทำให้อัตราความเสี่ยงในการสูญเสียลูกค้ารายใหญ่ลดลง
  นอกจากนี้ บริษัทยังมีนโยบายขยายฐานลูกค้าใหม่ ทั้งประเภทสถาบันและรายย่อย
  เพื่อเป็นการลดภาระการพึ่งพิงลูกค้ารายใหญ่ของบริษัทลงอีกด้วย

1.5 ความเสี่ยงจากการประกันการจำหน่ายหลักทรัพย์

  การประกันการจำหน่ายหลักทรัพย์มีความเสี่ยงในกรณีที่ไม่สามารถกระจายหรือเสนอขายได้ตามที่ได้ประกันไว้
  ทำให้บริษัทต้องรับหุ้นในส่วนดังกล่าวเข้าไว้ในพอร์ตลงทุนของบริษัท
  ซึ่งจะมีผลให้สภาพคล่องทางการเงินลดลง
  อีกทั้งอาจจะเกิดการขาดทุนจากการขายหลักทรัพย์ดังกล่าวด้วย
  โดยปัจจัยที่มีผลกระทบต่อความเสี่ยงจากการประกันการจำหน่ายหลักทรัพย์ได้แก่
  ราคาเสนอขายที่ไม่เหมาะสม การเปลี่ยนแปลงภาวะตลาด ฯลฯ
  และเพื่อเป็นการลดความเสี่ยงดังกล่าว
  บริษัทจึงได้จัดให้มีการวิเคราะห์อย่างละเอียดและนำเสนอต่อคณะกรรมการบริหารเพื่อพิจารณา
  ตลอดจนจัดให้มีการทดสอบความต้องการของตลาดก่อนการประกันการจำหน่าย นอกจากนี้
  ยังได้กำหนดวงเงินเพดานที่บริษัทสามารถทำธุรกรรมประกันการจำหน่ายได้ไว้
  โดยการเปลี่ยนแปลงเพดานดังกล่าวจะต้องดำเนินการโดยผ่านมติคณะกรรมการของบริษัทเท่านั้น
  อนึ่ง ที่ผ่านมา
  บริษัทไม่เคยประสบกับปัญหาอันเกิดจากการรับประกันการจำหน่ายหลักทรัพย์แต่อย่างใด
  และบริษัทดำรงเงินกองทุนสภาพคล่องสุทธิ (NCR)
  ในอัตราที่สูงกว่าเกณฑ์ที่สำนักงานคณะกรรมการ ก.ล.ต. กำหนดไว้มาโดยตลอด โดย ณ วันที่
  31 ธันวาคม 2547 บริษัทมีอัตราส่วนเงินกองทุนสภาพคล่องสุทธิร้อยละ 220.51

1.6 ความเสี่ยงจากการด้อยค่าของเงินลงทุน

  ณ วันที่ 31 ธันวาคม 2547 บริษัทมีเงินลงทุนสุทธิจำนวน 1,637.05 ล้านบาท
  โดยเงินลงทุนร้อยละ 23.64 เป็นเงินลงทุนในหลักทรัพย์จดทะเบียนในตลาดหลักทรัพย์
  ซึ่งมีความเสี่ยงจากการผันผวนของภาวะตลาด อย่างไรก็ตาม
  การลงทุนดังกล่าวได้ผ่านการวิเคราะห์ปัจจัยพื้นฐานอย่างละเอียดถี่ถ้วนแล้ว นอกจากนี้
  ในการควบคุมความเสี่ยงจากการด้อยค่าของเงินลงทุน บริษัทได้จัดให้มีคณะกรรมการการลงทุน
  ที่คอยกำหนดและดูแลให้มีการดำเนินการตามนโยบายการลงทุน

  บริษัทมีรายได้จากธุรกิจการเป็นที่ปรึกษาทางการเงินและการจัดจำหน่ายหลักทรัพย์ เพิ่มขึ้นในปี
  2547 อย่างมีนัยสำคัญ อันเป็นผลสืบเนื่องจากการรวมกิจการกับบริษัทหลักทรัพย์ แอสเซท พลัส
  จำกัด (มหาชน) ซึ่งเป็นผู้นำด้านธุรกิจวาณิชธนกิจ